Nii janate Cana Coaunera Calaohi Jesoso jaberoco bajae Filato caje Arimatea cocoaicha Jose,
rucuhecuruhane coina.
(Nii Josete asinojoineein Cana Coaunera Calaohi Jesoso ere tonoraera ne,
leeochaauru Jorioocuru coasiha.)
Nii jaunte,
Jesoso jaberoco jianiha Filatone jaun,
Jesoso jaberoco raain amae.
Nii janate turuha uhe nii jauriaanejeein janotiin Jesoso rene turuhin erenaa Necodemo netonai,
nichatachoonca quironeein meetoora tocohaneein nenaa ujujuai uhain.
Nitohaneein Jesoso jaberoco amaain,
nii juujijiai que rujuaain,
cajione que baluluhin conajaain,
Jesoso jaberoco rucuheca cue Jose,
Necodemo aina.
Nitohaneeinte onaa rucuhecure Jorioocuru,
nitohaniha acaauru ichaona jaun.
Nii Cana Coaunera Calaohi Jesoso teeuruha Jorioocurune jaaunte ne enuha inaa neeonjoain.
Nii enuha inaa neeonjoain janate ne atanebana.
Ecute ne achasineneein ajeri jachu jaiti lesajeeinejein onaa teeurenihane jaan.
Cuhanete Jesoso jaberoco teeure,
ichuunejeein niha cajene jaun,
chaaen inae beseta bitoauruhane coina neruujihajeeuruha Jorioocurune jaun.
Semana nunuhe tomiho cojoanonaa bana nocohejeriin cuhin,
jaiti nocohetoojoaane jana turuhin coaraa Mariha Maadala benene jana,
inae fueraene nii ajeri jachu.
Nii jaunte soroneein jelaiha uhin,
Fedoro,
canu,
naaonjoainihacaanune rai biha uhe.
“Aanca chaainti cana curuaanaa.
Chu chaainti amaaureta”,
naain biha canacaanu raina jaun coaraa cuhacaanu.
Nii jaun,
ita jiniichaain soroneein cuhin coaraa cuhacaanune jana,
Fedoro reroriin cuhin,
turuhin
metoroaain coaracaaunne janate,
cuu ne cona.
Nena laaen enohin coaraeneeun.
Nii janate canu caaijie turuhin,
enohin,
coaraa Fedorone jana,
cuu ne jaberoco conaauru.
Nii janate nejelau ne nii Cana Coaunera Calaohi Jesocurisito couturi cona,
nejelau maromarorinohineein seeque.
Nii janane canu netonai enohin coaracaaunne jaun,
ichanaa Cana Coaunera Calaohi Jesocurisitone esenetaaun.
Cana Coaunera Quiricha Inoaesi cuhane besihane jana niqui,
“Naaonjoanrichaaine quete aite”,
naain coitucusinaaunlu.
Nena canacaanu nota que coaracaanune jaun,
caohachaain coitucuhin esenetaacaanu.
Nitohaneein coaracaanune bihane nenaanajau cauha cuhacaanu.
Nii janate cuu nii ajeri jachu rohan nedaain chanaechanaje Mariha Maadala bene.
Chanaaechanajeein metoroaain nii ajeri jachu coaraane jana,
cuu laurujua laurujuaaure Cana Coaunera letonocuru anjeraauru somanerei que cajionequin Cana Coaunera Calaohi Jesocurisito jaberoco teeuruhane jaaun,
leinjiin couturi nichajai que,
leeocha tijia nichajai que naaojoain.
Niichurute:
“Chate coisiita”,
naauruhane jana:
“Carai curuaanaa jaberoco amaauruhane jaunna coisiunra.
Chu chaainti amaain teeureta”,
naane baiha,
jaotoroaain janori nichajai coaraa Marihane jana,
rai chujuhaca Cana Coaunera Calaohi Jesocurisitone jana,
acanihane coitucuene.
Nii jana:
“Chana coisiite ene.
Chana arii”,
naa Jesocurisitone jana:
“Nii enuha inaa beraicha niha”,
beein:
“Ii amaaine,
carai nii amaain teeine jaa jelai beeune coanicha”,
naa Marihane janate:
“Mariha”,
naa Jesocurisitone jana,
najaoracaain rautaain Jesoso coaraain:
“Raboni”,
nae Mariha.
“Cacha relaera”,
naanete aite Ebereeo ere cuhane.
Niritiin coineteein mucunaa jeriha Marihane jana:
“Caiha neeu.
Jauriaa coa cadadaara,
jaiti iniin Ofa coaraenihanune jaunra.
Chajaaincha cacoelaichaauru rai canu benihunra.
Jaitina iniin,
Ofa Cana Inaca Cana Coaunera rene iniha cureeunnicha”,
naa Cana Coaunera Calaohi Jesocurisitone jaun,
nii Cana Coaunera Calaohi aina nerelanaa nichaanune rai biha uhe Mariha Maadala bene.